यामाहा लगाएगी भारत में तीसरा कारखाना  
जापान की दोपहिया कंपनी यामाहा भारत में कारोबार बढ़ाने के लिए साल के आखिर तक यहां तीसरा कारखाना लगाने पर विचार कर रही है।
जापान की दोपहिया कंपनी यामाहा भारत में कारोबार बढ़ाने के लिए यहां तीसरा कारखाना लगाने पर विचार कर रही है। साथ ही कंपनी का इरादा भारत को लातिनी अमेरिका और अफ्रीका को निर्यात के लिए स्वतंत्र इकाई बनाने का भी है।  यामाहा की भारतीय इकाई इंडिया यामाहा मोटर प्राइवेट लिमिटेड 2012 तक अपने सूरजपुर संयंत्र में वेयरहाउस और डिलीवरी केंद्र लगाने पर 300 करोड़ रुपये का निवेश करेगा। इस संयंत्र की क्षमता 2013 तक बढ़ाकर 10 लाख इकाई सालाना की जाएगी।  इंडिया यामाहा मोटर के मुख्य कार्यकारी अधिकारी और प्रबंध निदेशक हिरोयुकी सुजुकी ने कहा, फिलहाल हम तीसरा संयंत्र लगाने के लिए अध्ययन करा रहे हैं। इस साल के अंत तक हम नए कारखाने पर विचार करेंगे। यह पूछे जाने कि नया कारखाना कब तक लगेगा, उन्होंने कहा, हम जल्द से जल्द इसकी योजना बनाना चाहेंगे। फिलहाल कंपनी के सूरजपुर और फरीदाबाद में संयंत्र हैं।  सुजुकी ने कहा कि कंपनी की महत्वाकांक्षा भारत में विस्तार के साथ ही निर्यात पर भी ध्यान केंद्रित करने की है। उन्होंने कहा कि सूरजपुर संयंत्र की क्षमता 10 लाख इकाई सालाना पर पहुंचने के बाद 2013 तक हम भारतीय बाजार में सालाना 80 लाख इकाइयों की बिक्री के अलावा यहां से दो लाख इकाई का निर्यात भी करेंगे। सुजुकी ने कहा कि 2015 तक कंपनी का लक्ष्य अपने निर्यात को तीन लाख इकाई पर पहुंचाने का है।